ປະ​ທານ​ປະ​ເທດ ສປປ ລາວ ​ເນັ້ນຢຳ້ເຖິງ​ ຜົນສຳ​ເລັດ ​ໃນ​ການ​ພົວພັນ ກັບ​ຕ່າງປະ​ເທດ
ສປປ ລາວ ມີ​ສາຍ​ພົວພັນ​ ທາງ​ການ​ທູດ ​ກັບ 138 ປະ​ເທດ ​ໃນ​ປັດຈຸບັນ ​ແລະ ​ມີ​ສາຍ​ພົວພັນ ກັບ​ພັກ​ການ​ເມືອງ 124 ພັກ ​ໃນ​ທົ່ວ​ໂລກ.
ປະທານປະເທດ ເນັ້ນຢ້ຳເຖິງຄວາມສຳເລັດ ໃນການພົວພັນ ກັບຕ່າງປະເທດທີ່ເຮັດໃຫ້ລາວ ໄດ້ຮັບການຊ່ວຍເຫຼືອ ແລະ ການຍອມຮັບຈາກນານາຊາດຢ່າງກວ້າງຂວາງຫຼາຍຂຶ້ນນັບມື້ ທ່ານຈູມມະລີ ໄຊຍະສອນ ປະທານປະເທດລາວ ໄດ້ຖະແຫລງຢືນຢັນ ໃນໂອກາດການສະຖາປະນາຄວາມສຳພັນທາງການທູດ ລະຫວ່າງລາວກັບຕ່າງປະເທດຄົບຮອບ 70 ປີ ໃນວັນທີ 12 ຕຸລາ 2015 ນີ້ ວ່າການດຳເນີນ ແນວນະໂຍບາຍການຕ່າງປະເທດພາຍໃຕ້ ການນຳພາຂອງພັກປະຊາຊົນປະຕິວັດລາວ ໃນລະຍະນັບແຕ່ປີ 1975 ເປັນຕົ້ນມາຈົນ ເຖິງປັດຈຸບັນນີ້ ໄດ້ຮັບຜົນສຳເລັດເປັນຢ່າງດີ ໃນທຸກໆດ້ານ ໂດຍຈະເຫັນໄດ້ຈາການທີ່ ສປປ ລາວ ມີສາຍພົວພັນທາງການທູດກັບ 138 ປະເທດໃນປັດຈຸບັນ ແລະມີສາຍພົວພັນ ກັບພັກການເມືອງ 124 ພັກໃນທົ່ວໂລກ ໃນຂະນະທີ່ລາວມີສຳນັກງານຜູ້ຕາງໜ້າທາງການທູດຢູ່ຕ່າງປະເທດ 38 ແຫ່ງ ຊຶ່ງໃນນີ້ ເປັນສະຖານເອກອັກຄະລັດຖະທູດ 26 ແຫ່ງ ສຳນັກງານຜູ້ຕາງໜ້າຖາວອນ 3 ແຫ່ງ ສະຖານກົງສຸນໃຫຍ່ 8 ແຫ່ງ ແລະ ຫ້ອງການກົງສຸນ 1 ແຫ່ງ ທ່ານຈູມມະລີ ເນັ້ນຢ້ຳດ້ວຍວ່າ ການພົວພັນກັບຕ່າງປະເທດ ຢ່າງກວ້າງຂວາງຫຼາຍຂຶ້ນນັບມື້ ຍັງເຮັດໃຫ້ບົດບາດຂອງລາວ ໃນເວທີສາກົນເປັນທີ່ຍອມຮັບຂອງນານາຊາດເພີ້ມຂຶ້ນດ້ວຍ ໂດຍສະເພາະການທີ່ລາວໄດ້ເປັນສະມາຊິກ ຂອງກຸ່ມອາຊຽນ ແຕ່ປີ 1997 ເປັນຕົ້ນມາ ແລະການເປັນສະມາຊິກອົງການ ການຄ້າໂລກ ໃນປີ 2013 ສ່ວນໃນທ້າຍປີ 2015 ກໍຈະເລີ້ມ ປະຕິບັດ ເພື່ອເຂົ້າສູ່ການເປັນປະຊາຄົມເສດຖະກິດອາຊຽນ ທີ່ເປັນຕະຫຼາດການຄ້າ ແລະ ການລົງທຶນດຽວກັນ ແລະໃນປີ 2016 ສປປ ລາວ ກໍຈະເປັນປະທານຂອງກຸ່ມອາຊຽນ ອັນຈະ ເຮັດໃຫ້ບົດບາດຂອງລາວ ໂດດເດັ່ນຂຶ້ນໃນເວທີສາກົນ ແຕ່ຢ່າງໃດກໍຕາມ ລັດຖະບານລາວກໍຈະຕ້ອງຮັບປະກັນຄວາມປອດໄພ ໃຫ້ໄດ້ທັງ 100 ເປີເຊັນ ແລະຈະຕ້ອງກະກຽມສະຖານທີ່ຈັດກອງປະຊຸມ ບ້ານພັກຮັບຮອງຜູ້ນຳ ແລະ ຄະນະຜູ້ແທນຂອງທຸກປະເທດ ຕະຫຼອດເຖິງຄວາມພ້ອມດ້ານບຸກຄະລາກອນ ແລະສິ່ງ ອຳນວຍຄວາມສະດວກຕ່າງໆ ດ້ວຍ ດັ່ງທີ່ທ່ານທອງລຸນ ສີສຸລິດ ຮອງນາຍົກລັດຖະມົນຕີ ແລະ ລັດຖະມົນຕີວ່າການຕ່າງປະເທດ ໄດ້ໃຫ້ການຢືນຢັນວ່າ: ທາງດ້ານທ່ານສົມດີ ດວງດີ ລັດຖະມົນຕີວ່າການ ກະຊວງແຜນການ ແລະການລົງທຶນ ບອກວ່າ ແຜນການພັດທະນາເສດຖະກິດ-ສອງຄົມໃນຊ່ວງປີ 2016-2020 ທີ່ຈະເລີ້ມ ການຈັດຕັ້ງປະຕິບັດ ນັບຈາກເດືອນຕຸລາ 2015 ເຖິງເດືອນກັນຍາ 2020 ລັດຖະບານລາວ ຈະສູ້ຊົນເພື່ອຍາດແຍ່ງເອົາຄວາມຊ່ວຍເຫຼືອຈາກຕ່າງປະເທດໃຫ້ໄດ້ເຖິງ 3,500 ລ້ານໂດລາ ຫຼື 700 ລ້ານໂດລາຕໍ່ປີ ຊຶ່ງຄິດເປັນ 12 5 ເປີເຊັນ ຂອງການລົງທຶນພາກລັດຖະບານທັງໝົດ ໂດຍສຳຫລັບໃນລະຍະແຜນການປີ 2011-2015 ທີ່ຜ່ານມາລັດຖະບານລາວ ກໍໄດ້ຮັບ ຄວາມຊ່ວຍເຫຼືອຈາກຕ່າງປະເທດຄິດເປັນມູນຄ່າລວມ 3,368 ລ້ານໂດລາ ຫຼື ປະມານ 673 ລ້ານໂດລາຕໍ່ປີ ຊຶ່ງໃນນີ້ແບ່ງເປັນການຊ່ວຍເຫຼືອລ້າ ໃນມູນຄ່າ 2,270 ລ້ານໂດລາ ແລະ ເງິນທຶນກູ້ຢືມໃນມູນຄ່າ 1,098 ລ້ານໂດລາ ສ່ວນການຄາດໝາຍ ໃນແຜນການປີ 2016-2020 ກໍຄິດເປັນລະດັບທີ່ເພີ້ມຂຶ້ນ ຈາກແຜນການປີ 2011-2015 ພຽງ 4 ເປີເຊັນ ເທົ່ານັ້ນ ຈຶ່ງເຮັດໃຫ້ລັດຖະບານລາວໝັ້ນໃຈວ່າ ຈະໄດ້ຮັບການຕອບສະໜອງ ຈາກນາ ນາຊາດ ຕາມຄາດໝາຍດັ່ງກ່າວ ທັງນີ້ ໂດຍຍີ່ປຸ່ນເປັນປະເທດອັນດັບ 1 ທີ່ໄດ້ໃຫ້ການຊ່ວຍເຫຼືອ ແກ່ລາວຫຼາຍທີ່ສຸດນັບ ຈາກທັງສອງປະເທດ ໄດ້ສະຖາປະນາສາຍພົວພັນທາງການທູດ ລະຫວ່າງກັນໃນປີ 1955 ລັດຖະບານຍີ່ປຸ່ນ ກໍໄດ້ເລີ້ມໃຫ້ການຊ່ວຍເຫຼືອແກ່ລາວດ້ວຍການປະກອບສ່ວນເຂົ້າ ໃນ ການພັດທະນາ ເສດຖະກິດ-ສັງຄົມ ໂດຍຖ້າຫາກນັບຈາກປີ 1958 ເປັນຕົ້ນມາ ກໍປາກົດວ່າ ລັດຖະບານຍີ່ປຸ່ນ ໄດ້ໃຫ້ການຊ່ວຍເຫຼືອແກ່ລາວຄິດເປັນມູນຄ່າ ສະເລ່ຍລະຫວ່າງ 80-100 ລ້ານໂດລາ ໃນແຕ່ລະປີ ລັດຖະບານລາວ ໄດ້ວາງເປົ້າໝາຍຈະຊຸກຍູ້ໃຫ້ເສດຖະກິດຂະຫຍາຍຕົວ ເພີ້ມຂຶ້ນ ໃນລະດັບ 8 ເປີເຊັນ ໃນແຜນການປີ 2014-2015 ແຕ່ການຂະຫຍາຍຕົວ ໃນລະດັບ ດັ່ງກ່າວໄດ້ນັ້ນ ກໍຈະຕ້ອງລະດົມການລົງທຶນ ໃຫ້ໄດ້ເຖິງ 33,000 ຕື້ກີບ ຄິດເປັນ 32 ເປີເຊັນ ຂອງ GDP ຈຶ່ງຕ້ອງເພິ່ງພາການຊ່ວຍເຫຼືອ ຈາກຕ່າງປະເທດເປັນຫຼັກນັ້ນເອງ